Heger, Eduard, podpredseda vlády a minister financií SR, poverený vedením Ministerstva zdravotníctva SR a Ministerstva školstva, vedy, výskumu a športu SR (2021-03-30):
Ďakujem veľmi pekne. Ak dovolíte, vysvetlím k veci, a teda odpoviem aj na otázku. Mal som tú česť byť šesť rokov predseda spoločenstva vlastníkov bytov. Chcem do toho vniesť naozaj upokojenie, netreba sa naozaj ničoho obávať. Ten termín, aj dnes ako je v zákone, že 31. 5. máte predložiť vyúčtovanie, je termín, dokedy to najneskôr musíte urobiť. Čiže kedykoľvek akýkoľvek takýto podnikateľ príde a dohodne sa so správcom, nevidím problém, aby mu takéto nedal skôr, ak to chce použiť pre účely daňového priznania. Čiže to neni o tom, že teraz akože oni budú čakať a podobne, je to vždycky o dohode. Takže ja by som v tomto vôbec nevidel žiadnu prekážku, ak to potrebuje pre daňové účely. Tam, myslím si, že to bude úplne v pohode. Ďalšia vec je tá, keď sa bavíte o tých dôvodoch, viete, ono to nie je ani tak o tom, že samotný nejaký pracovník, ktorý spracuje tie samotné zúčtovania, lebo áno, to vie spracovať, a keď má všetky dáta od daného vlastníka bytového alebo nebytového priestoru, tak on mu to zúčtovanie vie spraviť. Problém je skôr to v pandémii, že nie všetky bytové jednotky sú elektronizované aj z hľadiska odberu, odberu dát. Ku koncu roka sú bytové domy, my sme to riešili už pár rokov dozadu, kde naozaj dnes máte radiátory aj vodovody, lebo to sa, to sa odpočítava, kde to máte elektronicky, že nemusíte vstúpiť ani do bytovej jednotky. Ale nie všetky to takto majú a práve kvôli tým pandemickým opatreniam nie každý sa odvážil a podobne. Čiže aj toto bol jeden z dôvodov, prečo sa to posunulo, aby sa prípadne mohlo, tieto odpočty urobiť, ale hovorím, tieto prípady, ktoré ste spomenuli, nevidím ako žiadne problematické, čiže ja by som si dovolil nazvať, že nie je to amaterizmus z našej strany ani zo strany tej požiadavky a nie je to ani obava ohľadom toho preplatku. Tak ako som povedal, dajú sa tie preplatky riešiť v prípade individuálnych potrieb. Totižto je to vždycky na komunikácii medzi, medzi tým samotným správcom a vlastníkom. Je pravda, že tých preplatkov nebýva až tak veľa, pretože väčšinou ľudia si platia tie platby tak, ako majú, alebo majú prípadne mierne nedoplatky. Ak aj tie preplatky sú, nie sú to zase sumy rádovo ani, veľmi ojedinele sa stane, že je to viac ako 100 eur, väčšinou je to tak možno do 20, 30, 50, ale hovorím, že to sú individuálne čísla, takže tu by som nevidel takýto zásah, ale opäť, ak niekto má takúto potrebu, tak myslím si, že samotní tí správcovia nemajú problém urobiť. Vy totižto môžete urobiť aj takú vec, že vy môžte v danom roku jednu platbu nezaplatiť, automaticky si to kešovo vyrovnáte, takže tu by som tiež opäť nevidel problém z toho, že by ste mali o tie peniaze prísť a mali by ste ich dostať nejako neskôr. Takže tohto by som sa naozaj neobával. Táto, táto úprava je kvôli tomu, aby teda naozaj neboli skôr diskriminovaní tí, ktorí to nemôžu vyzbierať. Tí, ktorí to vyzbierať môžu, môžu tie, a bude to aj určite tak, že budú mať tie vyúčtovania mnohí aj skôr ako pred 31. 7. To je ako posledný termín, keď to musia urobiť. Čo sa týka zákona o hazarde, áno, samozrejme, tento zákon je v legislatívnom pláne. Je to, je to rozsiahly, rozsiahly zákon, kde si potrebujeme pripraviť aj pripomienkové konanie. Ja to chcem robiť teda, alebo verím, že na ministerstve financií teda v tom budú pokračovať veľmi transparentne, a je to naozaj veľmi dôležitý zákon, takže budeme len radi, ak sa do toho zapoja čo najširšie okruh ľudí, aby sme ho kvalitne pripravili. Ďakujem veľmi pekne za pozornosť a ďakujem aj za podporu.